Návrh
na vysporiadanie pohľadávky Slovenskej republiky voči Indickej republike, ktorá vznikla z titulu podielu SR na menovej zaisťovacej doložke vyreklamovanej Československou obchodnou bankou, a.s. Praha od Reserve Bank of India

1.	Úvod

Pohľadávky Slovenskej republiky voči Indickej republike (ďalej aj „IR“) vznikli na základe nasledovných dokumentov:

-	Tretia ekonomická dohoda medzi vládou ČSSR a vládou Indie zo dňa 5.12.1973;
-	Obchodná a platobná dohoda medzi ČSFR a Indickou republikou zo dňa 17.1.1991, ktorú nahradila nová obchodná dohoda zo dňa 15.5.1993;
-	Protokol medzi SR a IR o likvidácii nekonvertibilných rupiových zostatkov zo dňa 14.5.1993;
-	Banková dohoda a Trojstranný dohovor zo dňa 18.4.2000 – na základe ktorých boli v máji 2000 otvorené bankové účty v Národnej banke Slovenska, na ktoré boli prevedené príslušné zostatky z ČSOB, a.s. Praha.

Na vysporiadaní pohľadávok SR voči Indickej republike sa od roku 1994 podieľalo viacero spoločností. Dňa 18.8.2004 vláda SR na svojom zasadnutí uznesením č. 762 schválila Návrh na vysporiadanie pohľadávky Slovenskej republiky voči Indickej republike, ktorým súhlasila s udelením mandátu spoločnosti DF International Consulting, s. r. o. Praha na vysporiadania zvyšnej časti nesplatenej pohľadávky SR voči Indickej republike. Keďže poverená spoločnosť svoje povinnosti vyplývajúce z mandátnej zmluvy splnila, konečný zostatok pohľadávky SR voči Indickej republike bol k 31. decembru 2004 nulový. 

ČSOB, a.s. Praha poskytovala pre MF SR v súvislosti so správou pohľadávky SR voči Indickej republike bankovo-technické služby v období od roku 1993 do mája 2000. 

2.	  Stav a výška pohľadávok

2.1. Vznik a vývoj dlžného nedoplatku SDR

Indická strana, resp. Reserve Bank of India, bola po celú dobu trvania platobného styku v INR (indické rupie) povinná aplikovať menovú zaisťovaciu doložku – SDR. Pri prechode na voľne zameniteľnú menu v roku 1993 boli podpísané nové zmluvné dokumenty (viď vyššie)  a   zároveň  bola  podpísaná  aj  medzibanková dohoda medzi ČSOB, a.s. Praha 
a Reserve bank of India. 

Na  základe   uvedených  dokumentov   boli   všetky   účty    vedené  v INR     uzavreté, s výnimkou nekonvertibilného rupiového účtu v State Bank of India, a zostatky boli prevedené na nový účet, ktorý bol otvorený menom ČSOB s názvom Nový centrálny účet (New Central Account). Tento účet, na ktorý prichádzali splátky z vládnych úverov tak ako pre Českú republiku tak aj pre Slovenskú republiku, bol tiež viazaný podmienkami SDR. Reserve Bank of India bola povinná menovú doložku aplikovať a upravovať saldo účtov vrátane 91 denných položiek. Avšak Reserve Bank of India po prechode na voľne zameniteľnú menu, t.j. od roku 1993, si túto povinnosť nesplnila a saldo nebolo nikdy upravené.

ČSOB, a.s. Praha sa aktívne snažila o uznanie reklamácie SDR zo strany Reserve Bank of India. Vzhľadom na vyhýbavé odpovede a neochotu zo strany Reserve Bank of India otvoriť riešenie otázky SDR bola táto záležitosť riešená aj na vládnej úrovni. Na základe niekoľkonásobných urgencií indická strana nakoniec reklamáciu prepočtu SDR uznala a valutou 31.3.2006 bolo SDR pripísané na účet New Central Account v prospech ČSOB, a.s. Praha vo výške 872.102.625 INR. 

2.2.   Aktuálny stav

Suma vo výške 872.102.625 INR predstavuje dlžný doplatok SDR od roku 1993 do 31.12. 2005. Vzhľadom k tomu, že účet New Central Account vedený v ČSOB, a.s. Praha do mája 2000 evidoval aj pohľadávky SR, bolo na základe prehľadu aplikácie SDR a výpočtu indickej banky saldo SDR k máju 2000 rozdelené medzi ČR a SR. Z vyššie uvedenej hodnoty patrí Slovenskej republike na základe zákona č. 541/1992 Zb. o delení majetku ČSFR a jeho prechode na ČR a SR a na základe Dohody medzi vládou ČR a vládou SR o prevode vládnych pohľadávok voči zahraničiu do kompetencie ČR a SR a o zabezpečení vnútorného financovania poskytnutých vládnych úverov zo dňa 7.4.1993 v znení dodatku č. 1 zo dňa 1.2.1999 doplatok SDR vo výške 263.937.848,50 INR, t.j. 211.150.278,80 SKK (výmenný kurz SKK/INR k 31.5.2005 = 0,8). Táto hodnota bola prevedená na účet krytia MF SR vedený v ČSOB, a.s. Praha a zodpovedá jednej tretine zo sumy 791 813 545,51 INR, tzn. stavu z mája 2000.

ČSOB, a.s. Praha deklarovala, že je pripravená bankovo-technicky zabezpečiť tovarové transakcie a na základe mandátu od MF SR je pripravená vypracovať príslušný návrh dohody, ktorá bude po odsúhlasení MF SR podpísaná medzi ČSOB, a.s. Praha a poverenou organizáciou a zároveň bude zaisťovať dočerpanie prostriedkov MF SR evidovaných na účte ČSOB u Reserve Bank of India.

3. 	Záver

Konečné vysporiadanie pohľadávky SR voči Indickej republike realizovala na základe uznesenia vlády SR č. 762 z 18.8.2004 spoločnosť DF International Consulting, s.r.o. Praha s čistým inkasom vo výške 67 % z nominálnej hodnoty pohľadávky. V nadväznosti na tieto skutočnosti jedným z kritérií pre výber organizácie poverenej na vysporiadanie doplatku SDR je ponúkané čisté inkaso minimálne vo výške 65% z nominálnej hodnoty pohľadávky. Ďalším rozhodujúcim kritériom je úspešnosť v realizovaní vysporiadania identickým spôsobom ako v minulosti. MF SR navrhuje realizovanie vysporiadania prostredníctvom ČSOB, a.s. Praha na základe inštrukcií od MF SR, ktoré budú uvedené v mandátnej zmluve medzi MF SR a ČSOB, a.s. Praha

MF SR odporúča vláde SR schváliť návrh na vysporiadanie pohľadávky SR voči Indickej republike z titulu podielu SR na menovej zaisťovacej doložke vyreklamovanej ČSOB, a.s. Praha od Reserve Bank of India udelením mandátu pre ČSOB, a.s. Praha a poverenú organizáciu s výškou inkasa minimálne 65 % z nominálnej hodnoty pohľadávky.